SL Uradni list Evropske unije C 209/2

Obvestilo v zvezi s protidampinškimi ukrepi, ki veljajo za kalijev permanganat s poreklom iz Ljudske republike Kitajske

(2004/C 209/02)

Komisija je bila obveščena, da so v industriji kalijevega permanganata v Skupnosti nastale spremembe.

1. Proizvod in obstoječi ukrepi

Zadevni proizvod je kalijev permanganat (s kemijsko formulo KMnO4) s poreklom iz Ljudske republike Kitajske, običajno prijavljen pod oznako KN 2841 61 00. Ta oznaka KN je podana zgolj v informativne namene.

Trenutno veljavni ukrep je dokončna protidampinška dajatev, naložena z Uredbo Sveta (ES) št. 299/2001 (1).

2. Razvoj dogodkov

Komisija je bila obveščena, da je edini proizvajalec kalijevega permanganata, ki je predstavljal industrijo Skupnosti v preiskavi, ki je privedla do naložitve obstoječih ukrepov, ukinil proizvodnjo v Skupnosti. Zaradi tega dejstva obstoječi ukrepi domnevno niso več potrebni in bi jih bilo treba zato razveljaviti.

Navedeni proizvajalec izpodbija to domnevo in navaja, da njegova proizvodnja v Skupnosti ni trajno ukinjena, ampak samo začasno ustavljena.

Nadalje je bilo ugotovljeno, da od širitve Evropske unije 1. maja 2004 obstaja vsaj en dodatni proizvajalec kalijevega permanganata v novih državah članicah Skupnosti.

3. Postopek

Komisija poziva zainteresirane stranke, da podajo svoje mnenje o zgoraj navedenih dogodkih. Poleg tega bo Komisija z namenom pridobiti podatke, za katere meni, da so nujni za preučitev teh dogodkov, poslala izvod tega obvestila zgoraj navedenima proizvajalcema v Skupnosti (glej odstavek 2) in zadevnim združenjem proizvajalcev v Skupnosti, izvoznikom/proizvajalcem v Ljudski republiki Kitajski ter uvoznikom, ki so sodelovali v preiskavi, ki je privedla do naložitve obstoječih ukrepov, vsem zadevnim združenjem izvoznikov/proizvajalcev, vsem zadevnim združenjem uvoznikov in organom oblasti v zadevni državni izvoznici. Zgoraj navedene stranke in druge zainteresirane stranke se lahko v 40 dneh od datuma objave tega obvestila v Uradnem listu Evropske unije javijo Komisiji in ji dostavijo podatke o obstoju industrije Skupnosti, skupaj z dokaznim materialom.

Vsi dokumenti in zahtevki, ki jih predložijo zainteresirane stranke, morajo biti v pisni obliki (ne v elektronskem formatu, razen če ni drugače določeno) in morajo navajati ime, naslov, naslov elektronske pošte, številko telefona, telefaksa in/ali teleksa zainteresirane stranke). Vse pisne predložitve, vključno s podatki, zahtevanimi v skladu s tem obvestilom, in korespondenca, ki jo zainteresirane stranke pošljejo zaupno, se označijo z besedo „Omejeno (2)“ in jih v skladu s členom 19(2) osnovne uredbe spremlja različica, ki ni zaupnega značaja in je označena z besedilom „ Za pregled s strani zainteresiranih strank“.

Korespondenčni naslov Komisije:

European Commission Directorate General for Trade Directorate B Office: J-79 5/16 B-1049 Brussels Telefaks: (+32 2) 295 65 05 Teleks: COMEU B 21877

(1) UL L 44, 15.2.2001, str. 4. Uredba, kakor je bila nazadnje spremenjena z Uredbo (ES) št. 152/2003, (UL L 25, 30.1.2003, str. 21).

(2) To pomeni, da je dokument samo za notranjo uporabo. Zaščiten je v skladu s členom 4 Uredbe (ES) št. 1049/2001 Evropskega parlamenta in Sveta (UL L 145, 31.5.2001, str. 43). To je dokument zaupnega značaja v skladu s členom 19 Uredbe Sveta (ES) št. 384/96 (UL L 56, 6.3.1996 str. 1) in členom 6 Sporazuma STO o izvajanju člena VI GATT 1994 (Protidampinški sporazum).